Klaus Iohannis l-a făcut general de brigadă cu o stea pe secretarul de stat care era la comanda ministerului de interne în timpul protestelor din 10 august

Președintele Klaus Iohannis a semnat, vineri, mai multe decrete privind înaintarea în grad a unor ofițeri din Ministerul Apărării Naționale, Ministerul de Interne, Serviciul de Telecomunicații Speciale și Serviciul Român de Informații, iar printre aceștia se numără și secretarul de stat, Marin Gheorghe Nucu, din MI. Președintele Iohannis i-a acordat lui Marin Gheorghe Nucu gradul de general de brigadă cu o stea. Nucu Marin s-a aflat la comanda Ministerului de Interne în timpul protestelor din 10 august.

Vezi aici lista completă a decretelor de înaintare în grad semnate vineri de președintele Iohannis

Nucu Marin a fost audiat în calitate de martor în septembrie la Parchetul General, în dosarul privind intervenţia jandarmilor la protestul din 10 august. A fost primul oficial care a negat informațiile potrivit cărora protestul a fost finanțat din străinătate.

Tot vineri a fost înaintat în grad și șeful serviciului secret din ministerul de Interne, Mihai Cristian Mărculescu. Klaus Iohannis a semnat în cazul său decretul privind acordarea gradului de general de brigadă cu o stea. DGIPI este acuzat că este implicat în noua metodă de epurare a polițiștilor incomozi. G4Media.ro a dezvăluit la începutul lunii noiembrie cum zeci de polițiști au rămas fără certificatul care le permitea accesul la informații clasificate, iar după retragerea certificatului ORNISS (Oficiul Registrului National al Informațiilor Secrete de Stat) cei cu funcții de conducere au fost schimbați și puși la dispoziție.

Retragerea se face la propunerea Direcția Generală de Informații și Protecție Interne (DGIPI), cunoscută și sub numele de „Doi și-un sfert” după numele fostei unități de informații a Internelor, U.M. 0215). DGIPI nu este obligat să motiveze decizia de retragere a accesului la informații clasificate în cazul unui polițist, iar ORNISS nu verifică pe fond solicitarea, ci execută o simplă formalitate.

O altă propunere de înaintare în grad a fost respinsă însă în urmă cu o lună de președintele Iohannis, care a explicat că amână decizia până la finalizarea cercetărilor în dosarul deschis de parchet.

Ministrul Afacerilor Interne Carmen Dan a transmis președintelui Klaus Iohannis la sfârșitul lunii octombrie o propunere de înaintare în grad a colonelului Dumitru Paraschiv, comandant al brigăzii speciale de intervenţie ”Vlad Ţepeş”, supranumit ”dirijorul în alb” după protestele din 10 august.

Într-un comunicat transmis pentru Știrile Pro TV, Administrația Prezidențială a anunțat că președintele Klaus Iohannis decis, însă, să amâne luarea unei decizii cu privire la înaintarea în grad a acestuia, până după ce organele judiciare vor emite un punct de vedere cu privire la legalitatea acțiunilor Jandarmeriei din 10 august.

”Acordarea gradului de general, respectiv a gradului profesional de chestor de poliție, conform Deciziei Curții Constituționale nr. 1222 din 12.11.2008, reprezintă o atribuție exclusivă a Președintelui României, iar nu o obligație, astfel că șeful statului are posibilitatea de a aprecia dacă acordă sau nu gradul de general, respectiv gradul profesional de chestor de poliție.

Având în vedere evenimentele din data de 10 august a.c., din timpul protestului din Piața Victoriei, în care a fost implicată Jandarmeria Română și alte structuri din Ministerul Afacerilor Interne, se impune ca luarea unei decizii de către Consiliu referitoare la acordarea gradului de general de brigadă colonelului Paraschiv Dumitru Cătălin Răzvan să se realizeze după pronunțarea organelor judiciare abilitate cu privire la legalitatea acțiunilor Jandarmeriei Române”, se arată în comunicat.

Ministrul Dan a propus avansarea colonelului Paraschiv la gradul de general de brigadă cu o stea, deoarece a dat dovadă de ”un înalt profesionalism, responsabilitate și devotament în exercitarea atribuțiilor de serviciu”.